มติสนช.รับกฎหมาย ฟื้นฟูกิจการเอสเอ็มอี
สนช.รับหลักการร่าง พ.ร.บ.ล้มละลาย ตั้งกรรมาธิการพิจารณาใน 60 วัน
22 ม.ค. 2559

สนช.รับหลักการร่าง พ.ร.บ.ล้มละลาย ตั้งกรรมาธิการพิจารณาใน 60 วัน
ผู้สื่อข่าวรายงานที่ประชุมสภานิติบัญญัติแห่งชาติ (สนช.) เมื่อวันที่ 21 ม.ค. มีมติเอกฉันท์ 173 รับหลักการร่าง พ.ร.บ.ล้มละลาย (การฟื้นฟูกิจการ) โดยตั้งคณะกรรมาธิการวิสามัญกำหนดทำงานให้เสร็จภายใน 60 วัน
ทั้งนี้ สาระสำคัญของร่าง พ.ร.บ.ดังกล่าว คือ การกำหนดให้ลูกหนี้ที่ไม่อยู่ในสถานะที่จะชำระหนี้ได้ และเป็นหนี้ที่เกิดขึ้นจากการดำเนินกิจการไม่น้อยกว่า 3 ล้านบาท แต่ไม่ถึง 10 ล้านบาท หากมีเหตุอันสมควรและมีช่องทางที่จะฟื้นฟูกิจการของลูกหนี้ได้ เจ้าหนี้หรือลูกหนี้มีสิทธิยื่นคำร้องต่อศาลให้มีการฟื้นฟูกิจการได้
สำหรับกรณีที่ศาลมีคำสั่งรับคำร้องแล้วเกิดสภาวะพักการชำระหนี้ กล่าวคือ ห้ามฟ้องหรือร้องขอให้ศาลพิพากษาหรือสั่งให้เลิกนิติบุคคลที่เป็นลูกหนี้ ห้ามนายทะเบียนมีคำสั่งให้เลิกหรือจดทะเบียนเลิกนิติบุคคลที่เป็นลูกหนี้ และห้ามมิให้ลูกหนี้จำหน่าย จ่าย โอน ให้เช่าชำระหนี้ ก่อหนี้หรือกระทำการใดๆ ที่ก่อให้เกิดภาระในทรัพย์สิน นอกจากเป็นการกระทำที่จำเป็นเพื่อให้ลูกหนี้ดำเนินการค้าตามปกติ